Dr. h. c. prof. PhDr. Peter Kónya, PhD.

**rektor** PU v Prešove

Ul. 17. novembra č. 1

080 01 Prešov

|  |  |  |  |
| --- | --- | --- | --- |
| **Váš list číslo/zo dňa** | **Naše číslo** | **Vybavuje/linka** | **Prešov** |
|  |  |  | 9. 11. 2023 |

**Vec**

**Návrh na udelenie Zlatej medaily Prešovskej univerzity v Prešove**

Vážený pán rektor, týmto Vám navrhujem prof. Dr. Karla Schwarza, profesora Viedenskej univerzity na udelenie Zlatej medaily Prešovskej univerzity v Prešove. Ide o renomovaného cirkevného historika, ktorý dlhé roky aktívne spolupracuje s Filozofickou fakultou Prešovskej univerzity v Prešove, najmä s pracoviskom Inštitútu histórie. Táto spolupráca sa premieta do účastí na vedeckých podujatiach, konferenciách organizovaných Inštitútom histórie, vydávaním spoločných publikácií, výskumnými pobytmi, účasťou v redakčných radách vedeckých periodík Inštitútu histórie. Pán profesor Karl Schwarz pomohol vybudovať mnoho vedeckých kontaktov s rakúskymi a nemeckými univerzitnými pracoviskami, čím výraznou mierou prispel k šíreniu dobrého mena Prešovskej univerzity.

Prof. Karl Schwarz sa narodil 23. júla 1952 vo Villachu v Korutánsku. Je absolventom evanjelického teologického štúdia, ktoré realizoval vo Viedni, Zürichu a Ženeve. Doktorom teológie sa stal v roku 1983, v roku 1986 sa habilitoval z cirkevného práva a v roku 1995 bol menovaný za profesora. Od štúdií inklinoval k cirkevným dejinám a dejinám práva evanjelických cirkví v strednej Európe, ktorým sa venoval na Evanjelickej teologickej fakulte Viedenskej univerzity, a tiež aj ako ministerský radca na spolkovom Ministerstve pre vyučovanie, umenie a kultúru vo Viedni.  
Súpis jeho odborných historických prác obsahuje desiatky položiek a za každou  
z nich je nielen svedomitý výskum, ale aj dôležitý prínos pre poznanie minulosti, spravidla z dejín evanjelických cirkví – teda nielen v Rakúsku, ale aj v okolitých krajinách,  
najmä v tých, ktoré boli súčasťou habsburskej monarchie, teda i Slovenska.

Prof. Dr. Karl Schwarz sa vo svojom výskume venoval mnohým osobnostiam slovenského evanjelického a národného života ako bol Ján Kollár, Ján Kvačala, Ján Michal Seberíny, Matej Bel, Ján Borbis a Karol Kuzmány. Inicioval a bol spoluzostavovateľom zborníka Die Reformation und ihre Wirkungsgeschichte in der Slowakei, ktorý vyšiel vo Viedni v roku 1996, a zakrátko zarezonoval vo vedeckých prácach v zahraničí.

Zásluha Karla Schwarza spočívala v priblížení slovenských dejín, dejín slovenských evanjelikov a teda aj Slovenska, rakúskej a nemeckej odbornej verejnosti i širšiemu publiku. Zároveň mal pán profesor zásluhu v podnietení komplexnejšieho výskumu dejín evanjelickej cirkvi a. v. na Slovensku, ale aj v zahraničí.

Zostavovateľská činnosť profesora Karla Schwarza sa týka okrem iných i vedeckých  
publikácií, ktoré vyšli na Slovensku. Boli to zborníky z medzinárodných vedeckých  
konferencií, ktoré organizoval Inštitút histórie na FF PU v Prešove, napr.  
*Národnostná otázka v strednej Európe v rokoch 1848 – 1938* (Prešov, 2005) a *Cirkvi  
a národné vedomie obyvateľstva strednej Európy (1800 – 1950)* (Prešov, 2008). Bol členom organizačného výboru medzinárodnej konferencie konanej pri príležitosti 500. výročia reformácie *(Reformácia v strednej a juhovýchodnej Európe, 2017)*, ktorej hlavným organizátorom bola Prešovská univerzita v Prešove.

Prof. Dr. Karl Schwarz bol členom redakčnej rady *Acta Collegii Evangelici Prešoviensis*, od roku 2006 sa stal členom medzinárodnej redakčnej rady internetového časopisu *DEJINY*, v roku 2010 členom redakčnej rady vedeckého časopisu pre dejiny cirkvi v strednej Európe *Historia Ecclesiastica*, vydávaného Centrom excelentnosti sociohistorického a kultúrnohistorického výskumu na Prešovskej univerzite, ako aj časopisu Inštitútu histórie *Annales historici Presovienses*. V roku 2008 bol Prof. Karlovi Schwarzovi udelený Prešovskou univerzitou čestný titul Dr. h. c.

|  |
| --- |
|  |
| prof. PhDr. Beáta Balogová, PhD., MBA |
| Dekanka Filozofickej fakulty FF PU |